钦定古今图书集成/方舆汇编/职方典/第1412卷 > 《重修罗池庙碑记》戴玑
## 钦定古今图书集成/方舆汇编/职方典/第1412卷 > 《重修罗池庙碑记》戴玑

《罗池庙》，“州人世祀唐刺史柳侯也。侯之得世祀传者，
以文故，以政故，以神灵故。呜呼！古来文章政事及神
灵精爽若而人生则荣焉，殁则已焉，久则歇而绝焉乌能历千百数年如一日哉？”余受简命分辖是邦，入
其疆，览其城郭，人民间之秀而弦、甲而蜚者，皆侯之
文也；朴而耨，比而雍者，皆侯之政也。复问其俗，水旱
必祷，饮食必祀者，皆侯之神灵也。官兹土者，较守画
一，饮醇足矣，无事更弦而鼓瑟也。故其风教文物，为
百粤最，明德远矣，造而谒焉。变革之馀，庙貌芜茀，余
甚惧碧血之渐为冷风也，属之耆老，度重困，力不周
愿，迺以岁俸金钱，饬材而重构之。方薙草，适以觐典
走京师，而侯之文之政之神灵，日变现眉睫间而不
去于心也。遂以其状告之乡中人。王子曰：“是殆几于
道者也。士不穷，安能有立？侯之穷，以荒裔终，幸也。”余
曰：“侯之幸也，彼都之幸也，官是土者之幸也。侯之司
马永州也。《记钴𬭁》云：‘孰使余乐居彝而忘故土者，非
兹潭也欤’？”至是则曰：“必馆我于罗池，知百年魂魄，依
依此土，历晚证果，为道存也。是能以其文、其政、其神
灵，化荒族之心，作累绶之身也。功大者食，永思所以
报”侯者归亟召匠而谋之，工毕，集契龟肇功于九月，
念八日告成于某月某日，计为日凡若干，费镪凡若
干。时襄其事者，相与饮酒而乐之，因书之石，俾后之
读《韩碑》，知侯之文之政之神灵，为功于当时；读王子
与余之《石》，知侯之进于道，其文、其政、其神灵，为功于
万世。柳之人尸而祝之者，且绳绳而未有艾也。